
                                            REFERAT DE APROBARE
     la proiectul de hotărâre privind alocarea de materiale de construcții (pavele din granit și borduri de granit) din stocurile UAT Măcin pentru amenajarea căii de acces la obiectivul memorial „Arc de Triumf”
             Doamnelor și domnilor consilieri locali,
    Subsemnatul, Ivanov Vladimir, în calitate de consilier local și inițiator al prezentului proiect de hotărâre, supun atenției dumneavoastră o propunere ce îmbină utilitatea publică, respectarea normelor urbanistice și valorificarea identității istorice a localității noastre.
Prin HCL nr. 64 din 29.09.2025, Consiliul Local a aprobat cadrul juridic pentru realizarea pe domeniul public a monumentului „Arc de Triumf” de către domnul Barbato Mihail Traian, în regim de voluntariat și din resurse proprii, lucrările fiind autorizate oficial conform Autorizației de Construire nr. 25 din data de 04.11.2025. O condiție obligatorie stabilită este ca, la finalizare, întregul ansamblu să fie donat și integrat în patrimoniul public al UAT Măcin.
Pentru asigurarea funcționalității monumentului, este indispensabilă amenajarea aleii pietonale de acces, cu dimensiunile de 8 m lungime și 2 m lățime (suprafață utilă de 16 mp). Conform planurilor tehnice, această alee are rolul de a asigura fluxul pietonal direct din trotuarul principal, trecând pe sub Arcul de Triumf, până la panoul informativ iluminat al monumentului.
Justificarea oportunității și a utilizării granitului local:
· Specificul local și identitatea culturală: Se dorește în mod expres ca finisajul aleii să fie realizat din pavele din granit. Orașul Măcin este de notorietate istorică națională pentru exploatarea granitului în carierele sale istorice. Utilizarea acestui material durabil reprezintă o emblemă a comunității și oferă monumentului o valoare estetică și istorică deosebită.
· Valorificarea stocurilor existente: Atât cele 17.6 mp de pavele din granit, cât și cei 16 metri liniari de borduri din granit solicitați fac parte din materialele recuperate și rămase în stocul primăriei în urma proiectelor anterioare de asfaltare și reabilitare a orașului.
· Eficiență financiară: Executantul voluntar, domnul Barbato Mihail Traian, suportă integral din resurse proprii manopera de montaj, pregătirea infrastructurii și materialele auxiliare (nisip, ciment).

       Față de argumentele expuse, vă solicit analizarea și acordarea unui vot favorabil pentru proiectul de hotărâre alăturat.

INIȚIATOR,
Consilier Local P.O.T. Ivanov Vladimir

Semnătura: _______________


